Jelgavā, 2024. gada 23. maijā (prot. Nr.6, 5p.)

**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

**SAISTOŠIE NOTEIKUMI NR.24-17**

**“KOPLIETOŠANAS TRANSPORTLĪDZEKĻU IZMANTOŠANAS SAISTOŠIE NOTEIKUMI”**

*Izdoti saskaņā ar  Ceļu satiksmes likuma 9. panta astoto daļu*

1. Saistošie noteikumi nosaka koplietošanas elektroskrejriteņu, velosipēdu un cita veida koplietošanas transportlīdzekļu, ar kuriem atļauts pārvietoties pa gājējiem paredzētām zonām (turpmāk – koplietošanas transportlīdzekļi), izmantošanas prasības, ātruma ierobežojuma zonas un novietošanas aizlieguma zonas Jelgavas valstspilsētas pašvaldības (turpmāk – Pašvaldība) administratīvajā teritorijā.
2. Pašvaldība publicē koplietošanas transportlīdzekļu ātruma ierobežojuma zonas un novietošanas aizlieguma zonas Pašvaldības tīmekļvietnē [www.jelgava.lv](http://www.jelgava.lv) sadaļā “Pilsēta/Sabiedrība” (turpmāk – karte).
3. Koplietošanas transportlīdzekļu pakalpojumu sniedzējam (operatoram) katru kalendāro gadu pirms pakalpojumu uzsākšanas un koplietošanas transportlīdzekļu izvietošanas Pašvaldības īpašumā esošajā teritorijā, jāsaņem Pašvaldības iestādes “Pilsētsaimniecība” saskaņojums (turpmāk – saskaņojums).
4. Koplietošanas transportlīdzekļu pakalpojumu sniegšanai atļauts izmantot tikai tādus koplietošanas transportlīdzekļus, kuri aprīkoti ar sistēmu, kas regulē ātrumu (izņemot velosipēdus, kas tiek darbināti tikai ar cilvēka muskuļu spēku) un nosaka to atrašanās vietu, pielāgojot minētos parametrus kartē norādītajām koplietošanas transportlīdzekļu ātruma ierobežojuma zonām un novietošanas aizlieguma zonām.
5. Koplietošanas transportlīdzekļu pakalpojumu sniedzējs (operators) nodrošina koplietošanas transportlīdzekļa, kas novietots stāvēšanai novietošanas aizlieguma zonā vai citās kartē norādītās neatļautās vietās, pārvietošanu nekavējoties, bet ne vēlāk kā divu stundu laikā pēc informācijas, kuru Pašvaldības iestāde ”Jelgavas pašvaldības policija” elektroniski nosūta koplietošanas transportlīdzekļu pakalpojumu sniedzējam (operatoram) uz saskaņojumā norādīto elektroniskā pasta adresi, nosūtīšanas brīža.
6. Aizliegts novietot koplietošanas transportlīdzekļus:
   1. uz tiltiem, satiksmes pārvadiem, velosipēdu ceļiem, gājēju ietvju vidū vai uz taktilā bruģakmens joslas un vietās, kur gājējiem vai velosipēdiem atlikušās ejas platums pēc koplietošanas transporta līdzekļa novietošanas ir mazāks par 1,5  m;
   2. publiskā lietošanā nodotā Pašvaldības teritorijā, t.i. apstādījumos, grāvjos, automašīnu stāvlaukumos, bērnu rotaļu laukumos, aktīvās atpūtas laukumos, sporta laukumos vai citās kartē norādītās neatļautās vietās.
7. Ātruma ierobežojuma zonās koplietošanas transportlīdzekļa ātrums nedrīkst pārsniegt 10  km stundā.
8. Koplietošanas transportlīdzekļu pakalpojumu sniedzējs (operators) garantē tūlītēju sasniedzamību, lai nodrošinātu nepārtrauktu informācijas apmaiņu saistošo noteikumu prasību izpildē un konstatēto pārkāpumu novēršanā.
9. Pašvaldības iestāde “Jelgavas pašvaldības policija” kontrolē saistošo noteikumu izpildi un izdod administratīvo aktu par saistošo noteikumu prasību neievērošanu.
10. Pašvaldības iestāde “Pilsētsaimniecība” var atcelt izdoto saskaņojumu, ja koplietošanas transportlīdzekļu pakalpojumu sniedzējs (operators) neievēro saistošo noteikumu prasības.

Domes priekšsēdētājs A.Rāviņš